
Kapitel 1: Rod på værelset.


Det var en søvnig søndag i Edinburgh. En af den slags søndage hvor der bare intet skete bort set fra Mrs. McDougal, der er byens gamle skøre dame. Hun råbte som vanligt efter gadens legende børn fra sit vindue. Med en skinger stemme kaldte hun børnene for de værste ting, mens de bare legede videre.


Cooker og Cooky, to drenge på henholdsvis 12 og 7 år, var på deres værelse hvor de tit opholdt sig. De måtte nemlig dele værelse, mens deres lillesøster Trunte på to et halvt år, måtte sove i mors og fars værelse indtil videre.


Storebror lå denne dag på sin seng, og hørte discman, mens Cooky var travlt beskæftiget med en voldsom krig på gulvtæppet. Den stod mellem hans action combatwarrior, og på den anden side Truntes fine nye dukke iført strandbadesæt.


Combatwarrioren vandt selvfølgelig stort, og midt i den hårde kamp fik Surf-Doll skudt sit ene ben af, og faldt hjælpeløs om. Famlende forsøgte han at sætte benet på igen, men det var fuldstændig umuligt. Han kiggede derfor hurtigt rundt på værelset, og gudskelov var Trunte ikke i nærheden. Hun ville gå helt amok, hvis hun så hvor deform hendes dukke så ud nu.


Ovre på sengen lå Cooker og nynnede med på en sang, og havde intet set. Lillebror prøvede at sætte sig på dukken, så den blev så flad, men det hjalp heller ikke.


For når han satte sig på dens hoved, blev fødderne enormt store, og satte han sig på dukkens fødder, lignede hovedet en bleg bæver.


Han tænkte og tænkte, og kiggede sig omkring på værelsesgulvet. Hold da op, hvor var der egentlig rodet. Alle steder flød med legetøj, strømper, gummisko, blyanter, bøger, og gamle sure underbukser.


Andre var åbenbart opmærksomme på det, for i det samme bragede døren op, og far trådte ind.


Han var så rød i hovedet, at man skulle tro han havde slugt 14 super stærke chili i en mundfuld.

”Så er det slut! Prøv lige at se et roderi på jeres værelse.”


Cooky kiggede rundt med et blik, som om det vidste han da godt, mens Cooker slet ikke opdaget far. Han lå fortsat og læste en meget spændende bog, med musik i ørerne.


Far var på ingen måde færdig med sit vredes udbrud. Han begyndte at stampe i gulvet, mens øjenbrynene lignede to samuraisværd i fægtekamp.


”Sjældent har jeg set et mere rodet rum, så nu skal der ryddes op overalt.”


For første gang, opdagede storebror deres fnysende far over kanten på hans Superhelteblad. Med et ryk, satte han sig hurtigt op, og gokkede sit hovedet op i den øverste køje. Det gjorde frygtelig ondt, men det var ingenting i forhold til det der nu skete.


For han så nu hvor far var på vej hen. Med meget bestemte skridt, gik han lige i retning af det værste han kunne have valgt, nemlig børnenes store legeskab.


”Se lige herovre! I har et dejligt skab til både tøj og legetøj. Sæt dog tingene på plads, i stedet for at lade alting ligge og flyde.”


Far havde knapt nok færdiggjort sætningen, før hans hånd tog fat i skabets håndtag. Cooky så nærmest det hele i langsom gengivelse. Far der snakkede løs, samtidig med hans hånd gradvist åbnede skabslågen.


Han drejede hovedet lige i tide, til at se et baseballbat rulle ned fra øverste hylde, med retning mod hans pande.


Battet ramte millimeter præcist i panden, på en meget overrasket far, der omgående faldt bagover. Derfra kunne han se omkring 150 forskellige bamser, begrave ham fuldstændigt. Børnene sad måbende, og gloede på en fnysende bamsebunke, med et strittende bat i midten.


Som skudt ud af en kanon, fløj far op i luften med en gevaldig bule midt i panden. Den var så stor, at lillebror næsten syntes han lignede et næsehorn.


”I har præcis en time til at rydde fuldstændigt op, er det forstået?”


Efter at have brølet, vendte han om og trådte på et skateboard, der omgående bragte ham ud af børneværelset med retning mod køkkenet.


Derude fra lød der et ordentligt brag af potter og pander, som væltede ud af et køkkenskab. Drengene sad forbløffet tilbage, og hørte:


”En time, I har en time. Århhhh.”


Det lød som om mor var ved at hjælpe ude i køkkenet, mens Cooky kiggede forbavset op på sin bror.


”Der blev far godt nok sur.”









Kapitel 2: Nihat og Sürkun.


Cooker havde nu slukket sin radio og kiggede rundt på det utroligt rodede værelse med bamsebjerget i midten.


”Vi må nok hellere komme i gang med at rydde op, inden far kommer mere til skade.”


Cooky nikkede.


”Ja, sikke hidsig han var.”


Drengene fandt en stor kasse, og begyndte at proppe den med klodser, soldater, bamser og meget mere. Kassen blev så proppet, at låget end ikke kunne komme på. Cooker kiggede tilfreds på deres arbejde.


”Det var det, nu skal vi bare have den op på loftet.”


Da han prøvede at løfte kassen, var det praktisk talt umuligt, men gudskelov havde den hjul under. Så de to drenge trak den hen imod stigen der førte op til loftlemmen.


De kom forbi døren ind til stuen, hvor mor var ved at lægge et vådt viskestykke rundt om fars hoved, mens han ømmede sig højlydt.


Endelig nåede de stigen, og fik bøvlet den tunge kasse op på loftet. Netop som de stillede den fra sig, fik Cooky øje på udklædningstøjet. For i den anden første del af loftsrummet, hang der gammelt tøj i et skab med spejl i skabslågen. Lillebror løb jublende derhen, mens Cooker rystede opgivende på hovedet.


I stedet fik han øje på noget andet der interesserede ham. Foran ham, stod deres fars gamle antikke skrivebord, med de fineste mønstre skåret forskellige steder. På bordet lå en tyk gammel bog, med et ordentligt lag støv oven på.


Hvis der var noget Cooker elskede, var det gamle bøger. Med en forventningsfølelse i maven, gik han over imod bogen. Lillebror ville han nok ikke høre noget fra i noget tid, så nu kunne han rigtigt læse.


Forsigtigt børstede han et lag støv af forsiden, men der var intet billede på forsiden, blot en titel skrevet med guld skråskrift. ”Perlens øje” stod der.


Perlens øje..., Cooker læste titlen for sig selv igen. Det lød nærmest som en is eller et dyrt smykke. Nysgerrigheden fik ham til at bladre, og allerede på den første side blev han fanget af historien.


Bogen fortalte om to vellidte faraoer Nihat og Sürkun, der levede i det gamle rige cirka 3000 år før Kristi fødsel.


De var på en lang vandringstur, da de pludselig stødte på en sø dér midt i ørkenen. Både Nihat og Sükun var blevet så støvede og tørstige, at de besluttede sig for at hoppe i det kolde vand.


Søen viste sig at være vældig dyb, men de to faraoer var begge meget dygtige svømmere. De dykkede dybere og dybere ned, men til deres store overraskelse var søen uendelig. Dykkende rundt om nogle klippe-rev hang, Nihats fod pludselig fast mellem nogle sten. Sürkun måtte svømme tilbage for at få ham fri, men i dét samme løsrev klippestykket sig, og til syne kom en kæmpemæssig forstenet blæksprutte.


Den lignede en statue, og havde et besynderligt øje, som lignede en gigantisk perle. I blækspruttens venstre øje, var der en stor diamant, som uden tvivl var den største diamant, de to nogensinde havde set.


Faraoerne måtte have hjælp fra flere arbejdere, og efter ugers arbejde, fik de hugget den store blæksprutte fri, og fisket op på land. Alle stod bare måbende, og så på den enorme blæksprutte. Det viste sig dog, at diamanten som de indfødte kaldte Perlens Øje, ikke var en helt almindelig sten. Den havde en magisk kraft, og det bevirkede at Sürkun efterhånden, blev mere og mere mærkelig. Han fik en grådig usympatisk side, som ingen hidtil havde set. Underlig fjern og ikke til at komme i kontakt med.


Faktisk gik han mest rundt og mumlede for sig selv, og snerrede hvis nogen talte til ham.


Pupillerne fik et mærkeligt grønt skær, og han stirrede ofte tomt frem for sig.


Efterhånden forsvandt flere og flere arbejdere, og Nihat mistænkte Sürkun for at have slået dem ihjel.




[image: ]





Det var tydeligt, at han var ved at blive til en helt anden person. Den værdifulde Perlens øje, ville han have for sig selv.


Det endte med en hård kamp på liv og død, som Nihat til sidst vandt hårdt såret. Han måtte slå sin mangeårige ven ihjel, og det tog vældig hårdt på ham.


Derfor besluttede han at diamanten, som var skyld i al den ulykke, var alt for farlig for menneskeheden. Det var en svær beslutning, men blæksprutten blev smidt tilbage i søen, hvor den forsvandt ned i den dybe sø igen.


Nihat beordrede sine tilbageværende arbejdere at bygge en kæmpe pyramide rundt om søen, for på den måde at skjule Perlens Øje, og dens skæbnesvangre hemmelighed.


Det var en kæmpe opgave som tog flere år, og undervejs forsvandt flere og flere arbejdere. Der var ingen spor, hvilket gjorde arbejderne så bange, at de stak af.


Til sidst var der kun Nihat og en håndfuld arbejdere tilbage, så da pyramiden endelig stod færdig, var der ingen af dem tilbage. Folk der havde hørt om den mystiske pyramide, holdt sig langt væk. De skulle ikke nyde noget af at lede efter Perlen. For dem var pyramiden symbolet på ondskab, og blev derfor kaldt for ”Dødens trekant”.


I årene efter, var der kun ganske få mennesker som turde søge efter pyramiden, og alle dem prøvede, forsvandt sporløst.


Storebror var fuldstændigt opslugt af den spændende historie, og rev forsigtigt nogle sider ud af bogen til senere brug. Han opdagede slet ikke en skygge bag ham.


Et højt brøl, gav ham et så stort chok, at han væltede bogen på gulvet. Foran ham, stod nu Cooky i en lyserød balletdragt, med skørt og det hele.


”Se Cooker, er jeg ikke bare flot? Jeg forestiller en ballerina.”


Storebror rystede bare irriteret på hovedet.


”Nej Cooky, du ser åndssvag ud, og ligner mest af alt en kæmpe candyfloss.”









Kapitel 3: Cooker dagdrømmer.


Nede i Edinburghhavn lå en stor færge, kaldet Tykke Alice. Den sejlede vist nok til Egypten, hvor det gamle rige havde ligget for mange tusinde år siden.


Cooker stod og stirrede på Alice gennem tagvinduet, og drømte om engang at sejle med færgen. Hvordan ville det mon være at finde Perlens Øje, putte den store diamant i sin rygsæk, og fragte den hjem til Edinburghs Museum? Han kunne næsten ikke slippe tanken, men blev revet ud af sin drøm.


”Tror du at jeg vil se mere sej ud med balletsko på?”


Storebror rystede endnu mere irriteret på hovedet.


”Hold nu mund med alt det ballet fis, og tag det åndssvage tøj af.”


Det fik Cooky til at grine, så hans mave hoppede.


”Okay, jeg tager det af, men vil du så prøve?”


Med et hurtigt puf skubbede han sin lillebror omkuld, så han lå med balletskørtet oppe over hovedet, og benene lige op i luften. Han kunne stadig høre sin bror grine fra stofbunken på gulvet, så nu måtte det stoppe.


”Hvis du pladrer mere om det ballet-fis, sladrer jeg til mor om at du ødelagde Truntes dukke.”


Så blev der stille, for lillebror vidste der ville være skæld ud fra mor og far, og Trunte ville hyle hele aftenen. Netop som han havde tænkt tanken, kunne de høre mors stemme neden for stigen.


”Se, nu løfter mor dig op, så kan du lege med dine brødre oppe på loftet.”


En savlende og småpludrende lillesøster, med kyse på hovedet, kom frem fra lemmen.


”Hva` laver Cookser og Cooksy?”


Lillebror klaskede sig hårdt i panden.


”Åh nej, ikke hende. Nu havde vi det lige så hyggeligt.”


Cooker gik derimod sødt over imod hende.


”Pyt med det. Kom og se nogle flotte billeder i bogen, Trunte.”


Hun kom slingrende med sin store ble-rumpe.


”Hva´ er det en dukke-bog?”


Hun stak hele hovedet ned i bogen for bedre at se, men blev skuffet over, der ikke var nogle prinsesser med. I næste øjeblik, havde hun fundet sine farveblyanter frem, og ville farvelægge nogle af billederne. Denne sjældne gamle bog måtte reddes, så Cooker tog hurtigt fat i hendes hånd.


”Nej Trunte, denne bog må man ikke farve i, den er alt for gammel.”


Det svar var hun overhoved ikke tilfreds med.


”Trunte farve nu, ellers hyler jeg.”


Storebror kiggede rundt på loftet, og fandt hurtigt et billede af deres ældgamle farmor med lilla hår, iført en storblomstret kjole. Det generede ikke lillesøster, der straks begyndte at farve overdreven meget rød læbestift på farmorens mund.


Hun tegnede ikke så godt endnu, så det endte med at farmor var tomatrød i hele hovedet. Kun lidt lilla hår stak frem. Imellemtiden havde Cooker kigget lidt mere i den gamle bog, og spurgte nu sin lillebror.


”Kender du tykke Alice?”


Cooky så mærkeligt på sin ham.


”Næ, er det én ovre fra skolen?”


”Nej for pokker, det er færgen nede i havnen. Hun kaldes for Tykke Alice, fordi hun er en meget bred båd.”


Han pegede ud ad tagvinduet, hvorfra man kunne ane havnen.


”Den lægger fra senere nede ved havnen, og sejler vist til Egypten, hvor man kan finde det gamle rige.”


Lillebror gloede uinteresseret ud ad vinduet, mens Trunte var begyndt at savle ned på farmors røde hoved.


”Og hvad så? Vi skal jo ikke ud at sejle, men derimod rydde op på vores værelse.”


Cooker kløede sig på hagen, som han altid gjorde når han spekulerede over noget.


”Hvem ved, måske er det på tide at vi kommer ud at sejle? Hvad siger du til at sejle ud, og lede efter en kæmpe blæksprutte?”


Trunte stoppede øjeblikkeligt med at tegne, og pludrede i stedet for på en irriterende måde.


”En skrubtudse.”


”Nej Trunte, en kæmpemæssig blæksprutte.”


Cooky stirrede måbende på sine søskende, og forstod ingenting.


”Sejle til Egypten for at se en kæmpe blæksprutte, hvad ævler du om?”


Han læste lidt af den spændende beretning om de to faraoer op, og om pyramiden der blev kaldt ”Dødens trekant”.


Cooky synes historien lød temmelig farlig, mens Trunte fik lyst til at bygge en pyramide i sandkassen på legepladsen. Hun ville ihverfald gemme sin ynglings dukke der. Storebror smækkede bogen sammen med et højt klask.


”Vi må derned, jeg kan mærke det, vi må simpelthen derned.”


Når han havde besluttet sig for noget, kunne de tydeligt se det på ham. Derfor ledte lillesøster nu efter en skovl til at bygge pyramider med. Lillebror var mere skeptisk.


”Men Cooker, vi kan da ikke bare rejse. Vi har jo ingen penge, og mor og far vil aldrig give os lov at rejse så langt væk.”


Storebror var normalt en meget velopdragen dreng, men at finde ”Perlens Øje”, var nu blevet en drøm for ham.


”Prøv at høre her, i morgen tidlig tager vi ned på havnen, og gemmer os i en af de kasser der skal ombord på tykke Alice. På den måde kan vi gratis komme med, og sejle hele vejen til Egypten. Inden vi tager afsted, lægger vi et forklarende brev til mor og far, så de ikke bliver urolige.”


Lillebror sprang op som trold af en æske.


”Ikke bliver urolige, deres to sønner er på vej til Egypten, hvad tror du selv?”


Nu gad storebror ikke høre mere, og valgte derfor et snedigt drilleri.


”Nå, men hvis du er så bange, kan du jo blive hjemme, og være en Tude-Marie?”


Trunte trampede straks hårdt i gulvet.


”NEJ! Tude-Marie er min dukke.”


Lillebror kunne ikke fordrage at blive kaldt for en Tude-Marie, og blev pænt mobset.


”Nej, nej, det var jo ikke derfor. Jeg tænkte bare……”


”Så er der mad. Kommer I børn, mens maden er varm?”


Han blev afbrudt af mors stemme nede fra køkkenet.


Cooker hviskede til sin lillebror.


”I morgen tidlig kl. 8.00, har vi en aftale?”


Med et bestemt blik, prøvede han en sidste overtagelse.


”Øh, ja, ja, men kan vi bare være væk et par dage, og lover du at skrive et brev til mor og far?”


Drengenes blikke mødtes, mens lillesøster prøvede at forstå hvad de havde aftalt. Spændt gik de ned til aftensmaden, og Trunte opdagede til sin store glæde, de skulle have hendes livret. Kartoffelmos og brændende kærlighed.









Kapitel 4: Tidligt op.


Børnenes far sad som så ofte før, og småsludrede for sig selv om dagens nyheder i tv. Overfor sad mor og madede Trunte med kartoffelmos, mens de to drenge spiste hurtigt.


Cooker tænkte hele tiden på at holde verdens største diamant i hånden. Hvad ville folk i Edinburgh mon sige, når han kom hjem med den? Lillebror spekulerede mere på, hvilke farlige dyr der kunne være i Egypten, og om deres forældre ville blive bange, når børnene var rejst?


Da klokken var blevet 20.00 om aftenen, skulle drengene børste tænder, mens Trunte allerede lå i sin seng, og fik læst historie af mor. Cooky tørrede sin mund fri for tandpasta mens storebror kiggede sig i spejlet, og rensede tænderne med tandtråd.


Der var ligesom en sort kant rundt om hans spejlbillede, som en person stod lige bag ham. Først bemærkede han intet, men da han kiggede op, fik han et chok. Spejlbilledet var helt tåget af røg, og en sort skygge bag ham.


Hurtigt vendte han sig, men intet var at se. Lillebror var allerede gået i sin seng, så han var helt alene på badeværelset.


”Cooky, var det dig?”


Der kom intet svar, så han vendte sig atter forvirret om mod spejlet. Røgen var væk, kun hans eget spejlbillede var at se.


Det halvfyldte vandglas stod på vasken, men noget flød rundt nede i bunden. Hans øjne var lige ved at falde ud af hovedet, kunne det virkelig være…?


Det skinnede og blinkede som en rigtig diamant på bunden af vandglasset. Med rystende hånd tog han glasset op, og vendte forsigtigt bunden i vejret. Vandet fossede ud mellem fingrene og ned i afløbet. Da den sidste dråbe forsvandt, tjekkede han sin hånd, ingenting at se. Glasset var fuldstændigt tomt.


Hvor pokker var den blevet af? Den fantastisk skinnende smukke diamant han netop havde haft i sit vandglas. Det måtte være træthed, så han rystede på hovedet over sig selv, og slukkede lyset. Døren til badeværelset blev lukket, og skyggen i spejlet kom atter frem.


Børnene sov tungt, og drømte om deres kommende rejse, men allerede klokken 6.00 næste morgen begyndte vækkeuret at brumme. Storebror vågnede med det samme, og sprang ud af sengen. Uret blev slukket inden mor og far blev vækket. Lillebror sov derimod stadig som en sten, og snorkede som en isbjørn, der spiller trompet.


Det var lørdag og storebror vidste, at om præcis en time ville færgen Tykke Alice lægge fra kaj nede på havnen. Han lænede sig over sengen, og ruskede forsigtigt i sin bror.


“Vågn op!”


Den snorkende lillebror mumlede noget, og sov videre.


“Kom nu, vi skal afsted, ellers kommer vi for sent. Færgen sejler om en time.”


Snorkelydene stoppede, men han var stadig ikke helt vågen.


“Hvad nu, jeg skal ikke i skole, for det er weekend.”


Storebror ruskede mere i ham.


“Kom nu for pokker, der er kun en time til færgen sejler til Egypten.”


Som en kæmpe elastik satte lillebror sig op i sengen.


“Egypten … nå ja! Jeg troede lige, det var noget jeg havde drømt. Hvad er klokken?”


Storebror kiggede over på vækkeuret, men noget var helt forkert. Det var umuligt at se tiden, for begge visere snurrede rundt som en roulette i en forlystelsespark.


“Se lige vækkeuret!”


Han ruskede igen i sin bror, så han også kunne se det mærkelige syn. Men lige i det øjeblik lillebror drejede hovedet, væltede vækkeuret ned fra natbordet.


BUM!


Cooker sprang hen og samlede det op fra gulvet.


“Se her! Viserne… ”


Der var intet mærkeligt at se, uret viste helt normalt 6.15.


“Jeg sværger, de drejede rundt.”


Cooky kiggede mistroisk på ham.


“Hvad for nogle?”


Storebror stod et øjeblik, og lignede ét spørgsmålstegn.


“Lige meget, ikke noget. Bare skynd dig lidt.”


Han pegede mod døren.


“Vi har kun tre kvarter, før færgen sejler.”


Drengene pakkede færdigt, og listede så ned ad gangen, men ingen af dem lagde mærke til, at døren ind til Truntes værelse stod en smule på klem.


Da de endelig kom udenfor, gik de straks imod havnen. Ude i horisonten var der allerede mørk røg fra skorstenene på Tykke Alice.


På vej derned, kom de forbi bagerbutikken og lillebror stoppede op og kiggede ind ad vinduet. Han elskede bagerens weekendsnegle med masser af glasur — dem deres far altid hentede om lørdagen. I det bagerste rum, var der en smule lys, og der fik han øje på en skygge. Det lignede bageren med sin bager-hat, og Cooky vinkede ind gennem ruden.


I det samme blev lyset slukket, og butikken helt mørk. Lillebror blev lidt nysgerrig, og nærmede sig vinduet. Næsen blev trykket helt flad mod ruden, så han bedre kunne se ind. Man kunne stadig ane en skygge, men nu lignede bagerhatten ikke længere en bagerhat. Den lignede mere en høj hat. En hånd lagde sig på hans skulder, og han fór sammen.


“Kommer du? Vi skal nå at finde en måde at komme ombord på Tykke Alice.”




[image: ]





Han fjernede hånden, men trak stadig i sin lillebror. Kort efter nåede de ned til den mørke havn, hvor Tykke Alice forsat lå ved kajen og vuggede. Det var som om, at den hvilede sig før den lange sejltur. Lillebror bøjede sig ud over havnekanten og spyttede i vandet.


“Hvordan pokker kommer vi ombord? Der er jo masser af mennesker omkring skibet hele tiden.”


Han bemærkede hans bror kneb øjnene sammen.


“Hmm …, jeg har en idé hvordan.”


Det blik fik han altid, når han havde en god idé.


“Kan du se de kasser derovre?”


Lillebror nikkede tøvende.


“Øh … ja, hvad med dem?”


“Det er vores vej ombord.”


“Jeg er ikke sikker på, jeg forstår.”


“Jo selvfølgelig, kan du ikke se det?”


“Vi kravler ind og gemmer os i en af kasserne, som skal med på Tykke Alice. Så bliver vi hejst ned på båden.”


Lillebror kiggede på kasserne, og måtte indrømme idéen var god, så kort efter gik de imod kasserne. Det var vigtigt, ikke at blive opdaget af folkene på og omkring færgen.










Kapitel 5: Ind i kassen … men hvordan?



Det måtte være en stor færge, for på kajen stod der en hel række containere og trækasser.


“Hvordan kommer vi ned i en af dem? De er jo alle sammen låst med store kæder.”


Cooky vendte sig rundt.


“Hov … hvor blev du af?”


Forvirret kiggede han rundt på kajen, inden han omsider fik øje på sin bror. Han sad på knæ ved siden af en af kasserne.


“Hvad laver du?”


“Piller skruer ud, kan du ikke se det?”


Man kunne høre på stemmen, at han var dybt koncentreret. I hånden havde han sin smarte lommekniv, som lillebror altid havde været lidt misundelig på. Den ene skrue efter den anden, blev drejet ud af den store mørke kasse. Efterhånden som de kom ud, begyndte lågen ind til kassen at løsne sig.


Lillebror kiggede på og var ikke sikker på, om det her egentlig var en god idé, men nu var de i gang. Kranen inde på kajen løftede de mange kasser ombord på Tykke Alice, mens drengene kunne høre stemmer fra arbejdsmænd i nærheden.


“Du kan sige til kaptajnen, at de sidste kasser ombord om ti minutter.”


Cooky så sig nervøst omkring.


“Hørte du det? De sejler om 10 minutter, skynd dig nu lidt!”


Storebror skyndte sig alt, hvad han kunne, og manglede nu kun få skruer.


“Ja, ja, roligt nu. Jeg skynder mig alt, hvad jeg kan.”


Et øjeblik stoppede han med at skrue, og vendte sig mod sin bror.


“Du må forsinke dem, find lige på noget hurtigt, mens jeg får de sidste skruer ud af kassen.”


Hans ben begyndte straks at ryste, som om han stod og stepdansede oven på en vaskemaskine der centrifugerede.


“Mig! Hvad skal jeg? Jeg ved ikke… ”


Han fik ikke svaret færdigt, før storebror skubbede ham ud mellem kasserne, hvor flere arbejdsmænd kunne se ham. Og ganske rigtigt, et øjeblik efter fik en kæmpestor mand øje på ham.


”Hey, hvad laver du her knægt? Kan du se at komme væk!”


Han vred sin hjerne, for at finde på noget begavet at sige, mens manden kom hastigt nærmere. Storebror hviskede fra kassen.


“Jeg mangler kun tre skruer, sørg for, at han ikke ser mig.”

